Irlande dal Nord: Paisley si dimetarà in Mai
Ian Paisley al à comunicât che in Mai si dimetarà di prin ministri dal guvier nordirlandês e di dirigjent dal Democratic Unionist Party. Paisley, che in Avrîl al fasarà 82 agns, al à rapresentât tai ultins 40 agns la ale plui radicâl dal unionisim, ven a dî chê contrarie a cualsisei colaborazion o condivision di podês cu la comunitât nazionaliste e republicane nordirlandese. Sot de sô vuide il Democratic Unionist Party, di formazion margjinâl che al jere, al è deventât il partît de comunitât unioniste de Irlande dal Nord. Propit par vie di cheste posizion di prin plan tal panorame politic locâl, Paisley si à cjatât a vuidâ l’esecutîf nordirlandês compartecipât, là che a son dentri ancje i rapresentants dal Sinn Féin, il partît di riferiment dai republicans irlandês. La colaborazion inviade cui republicans, che Paisley al à spiegât come la uniche strade par fermâ la riunificazion irlandese, e i bogns rapuarts cul vice prin ministri – Martin McGuinness, om dal Sinn Féin e ex comandant dal IRA – a saressin daûr dal marum che di cualchi timp si respire inte dirigjence dal DUP (che al veve segnât la sô incressite politiche e eletorâl massime su la asse cuintri dai republicans). Cheste, intune cui problemis judiziaris dal fi, e sarès duncje la reson che e à puartât Paisley a decidi di tirâsi di bande. Il so puest intal partît al varès di jessi cjapât dal so vice Peter Robinson, che al ocupe il puest di ministri pes financis intal guvier nordirlandês. Si spiete cumò di viodi se, cu lis dimissions di Paisley, al cambiarà alc intai rapuarts tra unioniscj e republicans e se si varan consecuencis sul lunc e faturôs procès di pâs in Irlande dal Nord.
Font: Ireland News, 04/03/08; BBC News, 04/03/08
fur_Latn fur_Latn eng_Latn